**7- ма учебна седмица** Домашна работа- 1- ви клас

Уважаеми родители,

Напомняме ви, че е важно всеки път, когато децата идват на училище, да носят следните неща:

* Буквар ( червената книжка) и показалката за четене
* Тетрадка по писане за първи клас ( зелената книжка)
* Малката тетрадка с тесни и широки редове
* Подострено моливче за писане и гумичка
* Подострени цветни моливчета или флумастри

Следва домашната работа:

Четене: Моля, разгледайте страници 24 и 25 на Букварчето и заедно с детето прочетете думичките и изреченията. Нека то ви разкаже какво сме говорили в час и след това ги прочете самичко. Помогнете му ако има нужда от помощ. След това го поканете да ги прочете отново самичко.

Следващата седмица всяко дете ще прочете текстчето „ Имане“ от стр. 25 в клас. Нека се постарае четенето да е гладко.

Писане: Моля, попълнете страниците 12 и 13 на зелената тетрадка по писане. Нека детето изписва буквите и думите бавно и внимателно, като обръща внимание на следните неща:

* да не излиза от очертанията на реда
* начина, по който се свързват буквите

Ако нещо затруднява детето или не му е ясно, моля, оставете редчето непопълнено и не се притеснявайте да се обърнете за съвет към учителката.

Уважаеми родители,

всяка година с наближаването на Коледа, нашето училище се включва в различни благотворителни акции. Тази година специално нашата директорка Милена Везенкова се обръща към вас със следния призив:

*( моля, обърнѝ )*

**Коледна мисия ,,БГ школо подарява’'**

Уважаеми ученици, родители и приятели на БГ школо,

за поредна година Ви предлагам да направим нещо хубаво и запомнящо се, като зарадваме български деца за Коледа. Този път имам конкретно предложение. Не просто да изпратим някакви неща някъде...

Може би някои от Вас знаят, че през изминалото лято аз и моята най-добра приятелка, бяхме доброволки в един изключителен проект. Английска фондация организира летни лагери за български деца от социални домове. Изживяването беше невероятно и много различно от това което си представяхме. Отидохме с лек страх и притеснение как ще се справим, какво ще правим в различни трудни ситуации с толкова непознати деца, които са дошли в дома по различни причини - някои нямат родители, други са жертва на насилие и не живеят с тях, трети са от социално слаби семейства или родителите са им в затвора, болни родители, изоставни и още и още. Колкото деца - толкова различни съдби. Те обаче ни обърнаха представите за деца от социален дом наопъки. Буквално. Те бяха любезни с нас, мили, пълни с енергия и любопитство за това което им разказвахме, големите говореха английски, имаше супер талантливи деца, имаше такива които просто си мълчат и те прегръщат, те бяха просто деца. И какво се случи?? …. Станахме приятели с всички тях. Наистина. **Това, което аз и другите доброволци разбрахме и сме 100% сигурни е, че тези деца се нуждаят най-много от внимание, отношение и приятни изживявания. От това са лишени най-много.**

Именно поради тази причина Ви предлагам тази година да подготвим персонален подарък за всяко едно дете от ЦНСТДМБУ 1 И 2 /Център за настаняване от семеен тип девойки и младежи без увреждания/ гр.В.Търново-5000, ул.Цветарска №14.

Познавам децата, познавам и учителите, които се грижат за тях денонощно.

Те заслужават нашето внимание. Повярвайте ми.

Вече имам списък с желанията на децата - варират от кола с дистанционно, козметика, статив за рисуване до екип на Меси, тонколонки с флашка и светещи кецове ;-). Шарени като децата.

Ще се заема лично с цялата организация по закупуването на подаръците - за 24 деца и за техните ръководители, като всички допълнителни разходи за транспорт ще са за моя сметка.

**МОЛЯ, който желае да се включи към нашата коледна мисия чрез дарение на сума по желание - £1, £2, £5 или повече, като ги дадете на учителката на Вашето дете.**

Имате моята дума, че всяка събрана стотинка ще се използва за подаръци за децата, материали за арт работилничките им, лепила, хартии, мъниста и други консумативи от които се нуждаят. Също и коледни вкуснотии, разбира се.

Дарения могат да се правят и чрез Just giving

https://www.justgiving.com/crowdfunding/milena-vezenkova

Благодаря ВИ.

С уважение:

Милена Везенкова